कहा- सीएम गहलोत सरकार रिपीट के सपने देख रहे
भाजपा के पूर्व प्रदेशाध्यक्ष अरुण चतुर्वेदी ने कहा कि भाजपा कैडर बेस पार्टी है। कैडर में कभी वेक्यूम नहीं आएगा। देश में कभी भाजपा में वेक्यूम नहीं आया है। चतुर्वेदी बुधवार को उदयपुर में पत्रकारों से बातचीत कर रहे थे।
भाजपा के पूर्व प्रदेशाध्यक्ष अरुण चतुर्वेदी ने बुधवार को उदयपुर में मीडिया से चर्चा के दौरान भाजपा को एक कैडर बेस पार्टी बताया। चतुर्वेदी ने कहा कि भाजपा में कैडर बेस कार्यकर्ता हैं। एक कैडर ही दूसरे कैडर को रिप्लेस करता है।
इससे पार्टी में कभी कोई वैक्यूम नहीं होता है। कभी लोग कहते थे अटल बिहारी वाजपेयी के बाद कौन होगा, राजस्थान में कहते थे कि वसुंधरा राजे के बाद कौन है, नीचे तक जाएंगे तो कैडर को कैडर ही रिप्लेस करता है। हम सब मिलजुल कर सामूहिकता के आधार पर काम करते हैं।
गहलोत सरकार को निशाने पर लेते हुए चतुर्वेदी ने कहा कि सरकार ने चार साल में जो घोषणाएं की वह राजस्थान में धरातल पर पूरी नहीं हुई है। 
सीएम गहलोत के सरकार रिपीट वाले बयान पर उन्होंने कहा कि सपने देखने से किसी ने नहीं रोका है, उनको डर सता रहा है इसलिए रेवड़ियां बांट रहे हैं।
उन्होंने कन्हैयालाल हत्याकांड की बरसी पर कहा कि आतंकवाद को लेकर जिस प्रकार का वातावरण राजस्थान में है उसी के चलते कन्हैयालाल को अपने प्राणों की आहुति देनी पड़ी है। उन्होंने कानून व्यवस्था को लेकर भी सरकार को निशाने पर लिया।
उन्होंने केंद्रीय गृहमंत्री अमित शाह की सभा की तैयारियों पर कहा कि उनके आगमन से कार्यकर्ताओं में नया जोश आएगा। 